แนะวิธีปฏิบัติตนในภาวะอากาศหนาว ควรดูแลสุขภาพร่างกายให้แข็งแรง รักษาอุณหภูมิร่างกายให้อบอุ่น
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า จากรายงานของกรมอุตุนิยมวิทยาคาดว่าช่วงปลายเดือนมกราคมนี้  โดยเฉพาะในพื้นที่ภาคเหนือและภาคตะวันออกเฉียงเหนือ สภาพอากาศจะหนาวเย็นลง กรมควบคุมโรค ขอให้ประชาชนที่อยู่ในพื้นที่ดังกล่าว ไม่ควรดื่มเครื่องดื่มแอลกอฮอล์เพื่อคลายหนาว เพราะเป็นอันตรายต่อสุขภาพได้ โดยในช่วงฤดูหนาวของทุกปี จะมีรายงานข่าวพบผู้ที่ดื่มเครื่องดื่มแอลกอฮอล์ในปริมาณมากและบางรายถึงขั้นเสียชีวิต เนื่องจากประชาชนบางคนยังมีความเชื่อว่า การดื่มเครื่องดื่มแอลกอฮอล์จะทำให้ร่างกายอบอุ่นคลายหนาวได้ อีกทั้งช่วยลดความปวดเมื่อย แต่แท้จริงแล้วเป็นความเชื่อที่ไม่ถูกต้องและเป็นความเข้าใจที่คลาดเคลื่อน รวมทั้งทำให้ระบบต่างๆ ในร่างกายทำงานผิดปกติ ได้แก่ อุณหภูมิในร่างกายลดต่ำลงกว่าปกติ เกิดภาวะอุณหภูมิกายต่ำ หรือไฮโปเทอร์เมีย (hypothermia) กดประสาทส่วนกลางทำให้ง่วงซึม หัวใจทำงานหนักอาจทำให้ช็อกและเสียชีวิตได้ และความสามารถในการขับขี่ยานพาหนะลดลงเสี่ยงต่อการเกิดอุบัติเหตุ ทั้งนี้การทำงานของร่างกายที่ผิดปกติ อาจจะรุนแรงถึงขั้นเสียชีวิตได้ โดยเฉพาะเมื่อมีอาการมึนเมาแล้วนอนนอกบ้านในช่วงอากาศหนาว โดยไม่ได้ห่มผ้าหรือถอดเสื้อผ้านายแพทย์โอภาส ยังเน้นย้ำถึงวิธีปฏิบัติตนในภาวะอากาศหนาวที่ถูกต้องคือ การดูแลสุขภาพร่างกายให้แข็งแรงด้วยการออกกำลังกาย รับประทานอาหารให้ครบ 5 หมู่ สวมใส่เสื้อผ้ากันหนาวและห่มผ้าหนาๆ เพื่อให้ร่างกายอบอุ่น โดยเฉพาะในกลุ่มเสี่ยง ได้แก่ ผู้สูงอายุที่มีโรคประจำตัว ผู้พิการ เด็กเล็ก ควรอาศัยอยู่ในที่อบอุ่น ไม่มีลมโกรก และสามารถป้องกันลมหนาวได้เป็นอย่างดี อย่างไรก็ตาม หากมีอาการเจ็บป่วยหรือไม่สบาย ขอให้รีบไปพบแพทย์ สอบถามข้อมูลเพิ่มเติมได้ที่สายด่วนกรมควบคุมโรค โทร.1422